Tifla ta’ 5 snin kienet waħda minn tliet persuni li ndarbu f’inċident fil-Mosta. L-inċident seħħ għall-ħabta tal-5.30pm fi Triq il-Missjunarji Maltin meta għal xi raġuni seħħet ħabta ‘head on’ bejn karozza u trakk li kienu qed jinstaqu fid-direzzjonijiet opposti. Apparti t-tifla weġġgħu żewġ persuni oħra. It-tliet midruba jidher li huma mill-istess familja, u kollha ta’ nazzjonalità barranija. B’kawża tal-inċident, fuq il-post kellhom imorru kemm Pulizija tad-distrett kif ukoll Pulizija tal-RIU li minnufih għalqu t-triq għat-traffiku. Marru wkoll membri mid-Dipartiment tal-Protezzjoni Ċivili li kellhom jaqtgħu partijiet mill-karozza biex setgħu joħorġu lill-midruba. Is-sewwieq tat-trakk qed isofri minn xokk. Ritratt: Martin Agius